Onderwysers leer ‘speel’ | Maroela Media
Altesaam 430 B.Ed-grondslagfasestudente (in hul tweede en derde jaar) het die voorreg gehad om ŉ leerervaring met die “Six Bricks Workshop” te hê. Foto: Verskaf
Aros (Akademie Reformatoriese Opleiding en Studies) in Waverley, Pretoria, het ŉ besondere leerervaring gehad tydens ŉ werksessie wat deur Linda Smith van Care for Education en Hands on Tech, aangebied is.
Altesaam 430 B.Ed-grondslagfasestudente (in hul tweede en derde jaar) het die voorreg gehad om ŉ leerervaring met die “Six Bricks Workshop” te hê.
Die fokus hiervan is om “speel” en “leer” te herdefinieer deur slegs ses Duplo®-blokke te gebruik. Ons weet dat kinders optimaal leer wanneer hulle aangemoedig word om hul sosiale en akademiese vaardighede te ontwikkel deur te verken, interaktief op te tree, te skep en te speel. Speel is kinders se “werk”, en deur spel ontwikkel hulle kernleervaardighede – selfregulering, kreatiwiteit, nuuskierigheid en speelsheid.
Gedurende die werksessie het studente ervaar hoe om perseptuele vaardighede, taalvaardighede en wiskundevaardighede te ontwikkel deur met driedimensionele voorwerpe te werk. Luistervaardighede, kreatiwiteit, woordeskat, tel, groepering, getalbewaring, aftrek, kleurherkenning, sentrale fiksasie, perifere bewustheid, visuele diskriminasie, vergelyking, volgorde, bilaterale integrasie, kernspierontwikkeling, balans, middellynkruising, agtergrondbewustheid, gehoorgeheue en lateraliteit is slegs ŉ handjievol van die leerervarings wat deur Linda aangeraak is.
Die verrassing was dat Lego™ die Duplo®-blokke aan die studente geskenk het en Aros is baie dankbaar vir die skenking van digby R20 000. Die studente het ŉ geskrewe samevatting van hierdie leerervaring gegee en baie van hulle noem dat hulle reeds hierdie blokke op ŉ een-tot-een-grondslag met kinders toepas. Ongeveer 80% van die studente werk by skole of as au pairs, en die boodskap is duidelik: “Care for Education en Hands on Tech maak van die teorie ŉ praktyk, en lewer ŉ duidelike onderwysboodskap.”
Besoek Aros se webwerf vir meer besonderhede.